钦定古今图书集成/历象汇编/岁功典/第008卷 > 《时赋》阙名
## 钦定古今图书集成/历象汇编/岁功典/第008卷 > 《时赋》阙名

从龙者云，召风者虎。物之相应，时哉则侣。傅岩舍筑，
渭浦收纶。命或时偶，时惟道亲。时既行焉，西汉之臣
附凤。时之否也，东鲁之父伤麟。时可以谋身，时可以
达命。季子谈说，宣尼历聘。平津列侯，长卿国命，时废
时通，知之则庆。元穹埏埴，时运收成。日月贞辉，时合
晦明。大火流兮，岁律云暮，春花歇兮，寒露将生。感天
时之兴替，矧人事之穷亨。时乏良工，龙泉掩彩；时逢
伯乐，骥坂长鸣。借如红树呈色，玉颜含粲。贵当时而
则荣，耻后时而贻叹。古之君子，谋于终始。荐之惟贤，
士或知己。剌途者棘，垂阴者李。其道可存，将来之士。
迁乔者莺，待时而鸣；芬庭者兰，候时而荣。《易》曰：“时止
则止，时行则行。”自古而观，惟时之大。岂独夫今日之
情者也。